संभवत: अब महिलाओं की शिकायत खत्म हो जाएगी। पुरुष भी परिवार नियोजन के मामले में उनके साथ कंधे से कंधा मिला कर जिम्मेदारी उठाएंगे। इजरायली वैज्ञानिकों ने पुरुषों के लिए गर्भनिरोधक गोली विकसित करने में सफलता पा ली है। इससे पहले 'मर्दो की गोली' बनाने के प्रयास नाकाम रहे थे। प्रायोगिक तौर पर इनका इस्तेमाल करने वालों ने अवसाद और कामेच्छा खत्म होने की शिकायत की थी। परंतु 'डेली एक्सपे्रस' ने इजरायली वैज्ञानिकों की सफलता की कहानी प्रकाशित की है। इन वैज्ञानिकों ने शुक्राणुओं की जैव रसायन मशीनरी को अवरुद्ध कर यह गोली बनाई है। जिसके तहत शुक्राणुओं के उन महत्वपूर्ण प्रोटीन को हटा दिया गया है, जो महिला के गर्भधारण के लिए जरूरी होते हैं। वैज्ञानिकों का कहना है कि यह गोली तीन महीने में केवल एक बार लेनी होगी। यह गर्भधारण को रोकने में सौ प्रतिशत प्रभावी है और इसका कोई दुष्प्रभाव नहीं है। बार-एलन यूनिवर्सिटी के प्रमुख वैज्ञानिक हैइम ब्रेटबर्ट के हवाले से ब्रिटिश अखबार ने लिखा है, 'जो गोली हम विकसित कर रहे हैं, यह पुरुषों को यौन आनंद देती है और वह भी बिना किसी परिणाम के।'